Diari Oficial de la Generalitat Valenciana


Sumari del DOGV 6475, del 08-03-2011 (2011/2628)

RESOLUCIÓ de 16 de febrer de 2011, de la presidenta de l'Institut Valencià de la Música, per la qual es convoquen a traves de l'Institut Valencià de la Música ajudes a la producció i l'edició discogràfica durant l'any 2011.
-------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6475

Data del DOGV
:   08-03-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/2628


Data del document
:   16-02-2011

Organisme emissor
:   Institut Valencià de la Música

Tipus de document
:   Resolució

Anàlisi jurídica

 Descriptors 

:   * Institut Valencià de la Música
    * ajuda pública

RESOLUCIÓ de 16 de febrer de 2011, de la presidenta de l'Institut Valencià de la Música, per la qual es convoquen a traves de l'Institut Valencià de la Música ajudes a la producció i l'edició discogràfica durant l'any 2011. [2011/2628]
La Llei 2/1998, de 12 de maig, Valenciana de la Música, va crear l'Institut Valencià de la Música (IVM) com a ens públic adscrit a la Conselleria de Cultura i Esport que té com a objectiu la planificació, l'execució i la coordinació de la política cultural de la Generalitat en el camp de la música i en l'àmbit de les seues competències.
Entre les funcions i mesures de foment assignades a l'Institut Valencià de la Música, als articles 4.2.b) i 42 de la Llei, està la d'impulsar l'intercanvi de la producció i difusió musical dins i fora de la Comunitat Valenciana, a través de produccions directes o indirectes, tant editorials com discogràfiques.
Amb esta finalitat, la Conselleria de Cultura i Esport convoca, a través de l'Institut Valencià de la Música, les presents ajudes a la producció i l'edició discogràfica durant l'any 2011.
Per tot això, fent ús de la facultat que em conferix l'article 8 de la Llei 2/1998 i l'article 6.2 i 3 del Decret 130/2000, de 5 de setembre, del Govern valencià, que aprovà el Reglament de funcionament i organització de l'IVM, així com l'article 28.e de la Llei de la Generalitat 5/1983, de 30 de desembre, del Consell, segons redacció donada per Llei de la Generalitat 12/2007, de 20 de març, i atenent el que disposa la Llei 38/ 2003, de 17 de novembre, General de Subvencions i el seu Reglament, aprovat per Reial Decret 887/2006, de 21 de juliol, resolc:
Primer
Convocar la concessió d'ajudes, en règim de concurrència competitiva, a la producció i l'edició discogràfica durant l'any 2011, i aprovar les bases per les quals es regix, així com el model de sol·licitud, que s'inclouen com a annexos I i II en la present convocatòria.
Segon
L'import global màxim d'estes ajudes és de 36.830 euros, i s'ha d'abonar a càrrec de la línia de subvenció SE805000 del capítol IV del pressupost de l'Institut Valencià de la Música per a l'any 2011
Tercer
Les ajudes concedides mitjançant esta resolució estan acollides al règim de mínimis establit al Reglament CE 1998/2006, de la Comissió, de 15 de desembre de 2006 (DOUE núm. L379, de 28 de desembre de 2006), referit a l'aplicació dels articles 87 i88 del Tractat CE a les ajudes de mínimis.
En cap cas estes ajudes podran superar l'import màxim total per beneficiari de 200.000?, que queden reduïts a 100.000- per al cas de beneficiaris que operen al sector del transport per carretera, durant un període de tres exercicis fiscals, ni individualment ni com a resultat de l'acumulació amb altres ajudes de mínimis concedides al mateix beneficiari, d'acord amb el que establix el Reglament CE núm. 1998/2006 de la Comissió.
Sense perjuí d'allò dit anteriorment, serà possible l'acumulació d'un altre tipus d'ajudes per a la mateixa acció subvencionada, llevat que l'acumulació conduïsca a una intensitat de l'ajuda superior a l'establida per a les circumstàncies concretes de cada cas en un reglament d'exempció de categories o en una decisió adoptada per la Comissió.
DISPOSICIONS FINALS
Primera
S'autoritza la directora gerent de l'Institut Valencià de la Música perquè dicte les resolucions que requerisca l'aplicació del que disposa esta convocatòria.
Segona
La present resolució produirà efectes el mateix dia que es publique en el Diari Oficial de la Comunitat Valenciana.
Segons el que disposen els articles 107, 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, Reguladora de la Jurisdicció Contenciosa Administrativa, contra el present acte, que posa fi a la via administrativa, es pot interposar potestativament recurs de reposició o directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició ha d'interposar-se davant de la consellera de Cultura i Esport en el termini d'un mes a comptar des de l'endemà de la publicació.
b) El recurs contenciós administratiu ha de presentar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.
València, 16 de febrer de 2011.- La presidenta de l'Institut Valencià de la Música: Trinidad María Miró Mira.
Annex I
Bases per a la concessió d'ajudes a la producció
i l'edició discogràfica durant l'any 2011
Primera. Objecte
Es convoquen ajudes a la producció i l'edició discogràfica, que haurà de contindre majoritàriament obra de compositors valencians o estar interpretada per músics valencians, considerant a estos efectes com a tals tant els nascuts i/o residents a la Comunitat Valenciana, com aquells que exercixen el seu treball professional de manera continuada en este àmbit territorial.
Estes produccions i edicions hauran de disposar necessàriament del depòsit legal de 2011, any de la convocatòria, independentment del moment en què es publique esta resolució.
Segona. Beneficiaris
Poden optar a estes ajudes només els projectes presentats per les empreses discogràfiques o els professionals que es troben donats d'alta en el corresponent epígraf d'activitats de producció i/o edició discogràfica.
Els sol·licitants hauran d'acreditar en el termini fixat per a la presentació de sol·licituds que complixen els requisits establits en els punts 2 i 3 de l'article 13 de la Llei 38/2003, de 17 de novembre, General de Subvencions (BOE núm. 276, de 18 de novembre de 2003).
La dita acreditació s'efectuarà en els termes previstos en l'article 13.7 de la mateixa llei, de conformitat amb el model de declaració que s'adjunta com a annex III.
Igualment, estes ajudes no podran aplicar-se a les empreses que operen en els sectors determinats en el punt 1 de l'article 1r del Reglament CE núm. 1998/2006, de la Comissió, de 15 de desembre de 2006 (DOUE núm. L 379, de 28 de desembre de 2006).
Tercera. Nombre màxim i import de les ajudes
1. Es concediran fins a un màxim de 10 ajudes per un import màxim individual que no pot superar el 50% del cost total del projecte de producció i edició discogràfica presentat, i que no superarà,en cap cas, la quantitat de 6.000 euros. Tampoc podrà superar-se, en el conjunt de les ajudes, l'import màxim convocat de 36.830?.
2. Per al càlcul dels costos de producció i edició subjectes a subvenció, els sol·licitants no hauran d'incloure els referits a promoció i màrqueting. Pel que fa als caixets dels músics i cantants podran ser inclosos dins del càlcul, i podran servir per tal de acreditar fins al 50% de la quantitat a justificar de conformitat amb allò assenyalat a la base onze, per al cas d'obtindre subvenció.
3. L'import de les subvencions regulades en la present convocatòria en cap cas podrà ser d'una quantia que, aïlladament o en concurrència amb altres subvencions, ajudes, ingressos o altres recursos, supere el cost de l'activitat subvencionada que ha de realitzar el beneficiari.
Quarta. Casos exclosos
a) Les produccions discogràfiques editades per clubs de discos o empreses similars la venda de les quals s'establix entre els seus socis.
b) Les produccions discogràfiques de caràcter publicitari, independentment del caràcter públic o privat de les empreses que les produïsquen.
c) Les edicions institucionals.
d) Les gravacions realitzades per grups o solistes de caràcter no professional, a excepció dels que cultiven la música tradicional.
e) Les produccions que no s'editen en suport de disc compacte/DVD.
f) Les edicions amb una tirada en CD/DVD inferior a mil exemplars o còpies.
No obstant això, la comissió tècnica avaluadora prevista en la base sisena de la present convocatòria podrà considerar excepcionalment algun projecte realitzat per grups o solistes de caràcter no professional si l'interés i la importància de la gravació ho aconsellen, així com la possibilitat de suports diferents del CD/DVD, sempre que complisquen el requisit del depòsit legal de l'any de la convocatòria. En estos casos l'acord deurà motivar-se, deixant constància a la corresponent acta.
Cinquena. Presentació de sol·licituds
1. El termini de presentació de sol·licituds és de vint dies hàbils a comptar des de l'endemà de publicació de la present convocatòria en el Diari Oficial de la Comunitat Valenciana.
2. Les sol·licituds, dirigides a l'Institut Valencià de la Música, poden presentar-se a l'Institut Valencià de la Música, a la plaça de Viriat, s/n, 46310 València, a la Conselleria de Cultura i Esport, av. de Campanar, 32, 46457 València, a les direccions territorials de Cultura i Esport d'Alacant (c/ Carratalà, 47, 03458 Alacant), de Castelló de la Plana (av. del Mar, 23, 12897 Castelló de la Plana) i de València (plaça de Viriat, s/n, 46515 València), o utilitzant qualsevol dels mitjans previstos en l'article 38.4 de la Llei de Règim Jurídic de les Administracions Públiques i del Procediment Administratiu Comú, justificant la data d'imposició de l'enviament a l'oficina de correus o de presentació al Registre i anunciant a l'Institut Valencià de la Música l'enviament de la sol·licitud, per mitjà de fax (al número 604 305 280) o telegrama, el mateix dia, a l'efecte d'organització.
3. Les sol·licituds hauran d'omplir-se necessàriament de conformitat amb el model de l'annex II d'esta convocatòria, s'hauran d'acompanyar amb els documents o certificats, originals o fotocòpies degudament compulsades, a què es fa referència en cada capítol del model de sol·licitud, i hauran de desplegar els punts següents:
a) Projecte musical que es vol gravar en què s'especifique el contingut musical, els intèrprets amb què es compta per a dur a terme la gravació i el pressupost desglossat de les despeses, atenint-se als criteris fixats en la base tercera, punt 2 de la present convocatòria. Per al cas de projectes amb intèrprets que es presenten per primera vegada a estes ajudes, hauran d'aportar l'historial i les gravacions discogràfiques, si en tenen.
b) Memòria d'activitats de producció / edició discogràfica.
c) Declaració de subvencions sol·licitades o concedides per altres organismes públics o privats per a este mateix projecte musical. En el cas de no haver-ne sol·licitat o no haver-ne rebut, s'hi haurà d'indicar «cap».
d) Declaració de les ajudes minimis rebudes durant els dos exercicis fiscals anteriors i durant l'exercici fiscal en curs.
e) Memòria explicativa de la distribució i comercialització dels CD/DVD objecte de la sol·licitud d'ajuda, realitzada per l'empresa o societat editora.
f) Declaració responsable del compliment de la normativa sobre integració laboral de persones amb discapacitat o, si és el cas, exempció de la dita obligació, per a les empreses amb cinquanta o més treballadors.
Igualment, la sol·licitud haurà d'acompanyar-se amb la documentació següent:
g) Catàleg de l'empresa o societat editora.
h) Acreditació que el sol·licitant es troba al corrent en el compliment de les obligacions tributàries davant de l'administració estatal i autonòmica i amb la Seguretat Social. Al respecte, i de conformitat amb el que disposa l'article 5 del Decret 165/2010, de 8 d'octubre, del Consell, en el model de sol·licitud (apartat K) es farà constar l'autorització perquè l'òrgan instructor obtenga de forma directa, a través de certificats electrònics, l'acreditació del compliment de les obligacions tributàries i enfront de la seguretat social, de conformitat amb l'article 22.4 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.
Si el sol·licitant no dóna esta autorització, haurà d'aportar les certificacions següents :
- Certificació positiva de l'Agència estatal d'administració tributària, que acredite que el sol·licitant es troba al corrent de les seues obligacions.
- Certificació de la Tresoreria general de la seguretat social, acreditativa que el sol·licitant es troba al corrent en el compliment de les seues obligacions amb la seguretat social.
- Certificació de les direccions territorials de la Conselleria d'Economia, Hisenda i Ocupació, acreditativa que el sol·licitant no té deutes de naturalesa tributària amb la Generalitat.
i) Prova de la gravació en CD/DVD. També s'aportaran les partitures o textos del material que s'ha d'enregistrar per a poder valorar la qualitat i establir la conveniència d'un enregistrament posterior.
j) En el cas de persones jurídiques, haurà d'aportar-se una còpia confrontada del document constitutiu -escriptura o document privat- i aquell que acredite la representació, si és el cas.
k) Alta censal en l'epígraf de producció i/o edició discogràfica, expedida per l'Agència Tributària.
l) Últim rebut, si és el cas, del IAE (impost d'activitats econòmiques), si l'empresa discogràfica hi està obligada. Si l'empresa no hi està obligada, haurà de manifestar-ho expressament.
m) Declaració responsable de no incórrer en les prohibicions per a obtindre la condició de beneficiari segons el model de l'annex III.
4. Si la sol·licitud d'iniciació no complix els requisits exigits, es requerirà a l'interessat que corregisca la falta o aporte els documents preceptius en el termini de deu dies, amb l'advertència que si no ho fa, es considerarà que ha desistit de la seua petició, després de dictar la resolució corresponent en els termes de l'article 42 de la Llei 30/1992, segons disposa l'article 71.1 del mateix cos legal.
La correcció de la documentació haurà de presentar-se preferentment a l'Institut Valencià de la Música. En el cas de presentar-se per qualsevol altre mitjà o en qualsevol altre lloc dels previstos en la LRJPAC, podrà comunicar-se a l'IVM, per mitjà de fax (al número 077472193) o telegrama, el mateix dia.
En tot cas, la directora gerent de l'Institut Valencià de la Música podrà requerir als sol·licitants que proporcionen qualsevol informació aclaridora que resulte necessària per a gestionar la sol·licitud.
5. Les dades de caràcter personal de l'imprés de sol·licitud podran ser incloses en un fitxer per al seu tractament per l'IVM, com a titular responsable del fitxer, dins l'ús de les funcions pròpies que li són atribuïdes i en l'àmbit de les seues competències. De igual manera, els sol·licitants d'ajuda podran exercir els drets d'accés, rectificació, cancel·lació i oposició, d'acord amb allò disposat a l'article 5 de la Llei orgànica 15/1999, de Protecció de Dades de Caràcter Personal (BOE nº 298, de 14.12.99).
Sisena. Instrucció del procediment de concessió de les ajudes. Comissió avaluadora
1. L'òrgan competent per a l'ordenació i instrucció del procediment de concessió de les ajudes és la directora gerent de l'Institut Valencià de la Musica.
2. L'òrgan instructor, una vegada completats els expedients i realitzades les activitats d'instrucció pertinents, els traslladarà a la comissió indicada a l'apartat següent.
3. Per a la valoració de les sol·licituds, conforme assenyala l'article 22 de la Llei General de Subvencions, es constituirà una comissió tècnica avaluadora que adaptarà el seu funcionament a les regles generals que s'apliquen als òrgans col·legiats i que estarà presidida per la directora gerent de l'IVM, i integrada, a més, pel cap del Departament de Difusió i Ajudes, en qualitat de vicepresident, i, per quatre vocals de solvència reconeguda en el camp de la música: Andrés Valero Castells, compositor; Daniel Grau García, crític musical; Jordi Reig Bravo, expert en etnomusicología; i Jorge García García, expert en jazz.
Hi actuarà com a secretari/ària, amb veu i sense vot, un/a administratiu/iva de l'IVM.
4. La comissió tècnica avaluadora, atenent a les sol·licituds presentades i a l'interés de les mateixes, emetrà un informe d'avaluació conforme als criteris de prioritat que s'enumeren en la Base setena, informe que quedarà incorporat en les actes de la comissió i on es deixarà constància succinta dels motius de la valoració i ponderació de les sol·licituds, així com la seua prelació de major a menor puntuació.
5. En qualsevol moment del procediment podrà instar-se al sol·licitant perquè òmpliga qualsevol tràmit, de conformitat amb el que preveu l'article 76.2 de la Llei 30/92, per un termini de deu dies, amb els efectes determinats en eixa norma.
6. L'òrgan instructor a la vista dels expedients i de l'informe i proposta de la comissió tècnica avaluadora, formularà la proposta de resolució provisional, degudament motivada, que haurà de notificar-se als interessats de manera fefaent, amb trasllat per un termini de deu dies per a presentar al·legacions, prescindint-se d'este tràmit quan no figuren en el procediment ni siguen tingudes en compte altres fets ni altres al·legacions i proves que les adduïdes pels interessats. En este cas, la proposta de resolució formulada tindrà el caràcter de definitiva, elevant-la a la presidenta de l'Institut Valencià de la Música, òrgan competent per a resoldre la convocatòria.
Setena. Criteris de prioritat. Determinació d l'import de les ajudes
1. La comissió avaluadora haurà d'atendre el major nombre de modalitats musicals, i cobrir, si és possible per la qualitat dels projectes, totes les que es presenten a la convocatòria. A este efecte, tindrà en compte els criteris de prioritat següents en l'elaboració del seu dictamen:
a) Interés i qualitat del projecte musical que s'ha d'enregistrar, amb l'audició prèvia del projecte a través de la prova de gravació en CD/DVD exigida i un estudi de les partitures i textos que l'acompanyen: fins a un màxim de 80 punts.
b) Interés del catàleg de l'empresa discogràfica editora i de la memòria de distribució i comercialització del CD/DVD objecte de la sol·licitud de l'ajuda: fins a un màxim de 20 punts.
Per a la realització de la baremació, la comissió tècnica avaluadora només podrà tindre en compte les dades aportades pels sol·licitants que hagen sigut degudament justificades mitjançant el suport documental exigit en esta convocatòria.
2. Per a la determinació de l'import de les ajudes, es tindrà en compte la puntuació total obtinguda per cada projecte en relació amb els criteris de prioritat que antecedixen i la seua ponderació. Es tindrà en compte, igualment, el pressupost desglossat de les despeses aportat pels sol·licitants amb les limitacions que establixen la base tercera, punt 1, i els criteris de la base tercera, punt 2.
Huitena. Resolució de la convocatòria. Termini
La directora gerent de l'Institut Valencià de la Música elevarà la proposta de resolució definitiva a la consellera de Cultura i Esport, en qualitat de presidenta de l'Institut Valencià de la Música, la qual resoldrà l'adjudicació de les ajudes convocades i en disposarà la publicació en el termini de sis mesos comptats des de l'endemà de la publicació de la resolució de convocatòria en el Diari Oficial de la Comunitat Valenciana.
La resolució de concessió de les ajudes podrà retrotraure els seus efectes a edicions discogràfiques produïdes amb anterioritat a la data d'aquella, sempre que el dipòsit legal corresponga a l'exercici de 2011.
La resolució inclourà una llista d'empreses discogràfiques suplents per orde de prioritat, a les quals correspondrà l'ajuda en el cas de possibles renúncies o incompliments.
En el cas que la convocatòria no siga resolta en el termini previst anteriorment, es consideraran desestimades totes les sol·licituds, sense perjudici de l'obligació de l'administració de resoldre expressament, que contempla l'article 42 de la Llei 30/1992, de Règim Jurídic de les Administracions Públiques i del Procediment Administratiu Comú.
Novena. Publicació i notificació
La resolució de la convocatòria es publicarà en el Diari Oficial de la Comunitat Valenciana, al tauler d'anuncis i a la pàgina web de l'Institut Valencià de la Música. En tot cas, es notificarà als beneficiaris, de conformitat amb el que preveu l'article 58 de la Llei 30/1992, de Règim Jurídic de les Administracions Públiques i del Procediment Administratiu Comú.
Deu. Obligacions dels beneficiaris
Els beneficiaris de les ajudes a la producció discogràfica valenciana estan obligats a:
a) Comunicar per escrit a l'Institut Valencià de la Música l'acceptació de l'ajuda en el termini dels deu dies següents al de la recepció de la notificació de concessió, i, a més, qualsevol eventualitat en el desplegament del projecte presentat, i omplir la fitxa de manteniment de tercers que s'adjuntarà a la notificació.
b) Dur a terme el projecte musical per al qual se sol·licita la subvenció i comunicar a l'Institut Valencià de la Música qualsevol canvi que es produïsca en el projecte discogràfic abans de fer-lo, el qual haurà de ser aprovat expressament per la directora gerent.
c) Els beneficiaris hauran de fer constar en la funda exterior del CD/DVD, i en tota la publicitat gràfica o escrita que el projecte genere, el patrocini per a este fi concret de la Generalitat Valenciana, Institut Valencià de la Música, incloent-n'hi el logotip, d'acord amb el manual d'identitat corporativa que figura en la pàgina web de l'IVM () i respectant les mides mínimes que se'ls indiquen. A estos efectes, serà necessari presentar a l'Institut Valencià de la Música la proposta prèvia del disseny de la carpeta abans de l'edició, ateses les característiques del suport.
S'haurà de procedir de la mateixa manera en els casos següents:
- Quan les reedicions suposen una alteració del disseny original.
- Quan s'acorde amb un tercer, a Espanya o fora, una nova edició del disc.
En el cas que se cedisquen a tercers fragments destinats a qualsevol tipus de soport sonor o audiovisual, només haurà d'efectuar-se una menció escrita de l'ajuda original concedida en els crèdits del CD/DVD.
Totes les obligacions especificades en este apartat tindran una vigència de deu anys des de la data de la primera edició del disc objecte de l'ajuda i afectaran qualsevol reedició posterior, tant a càrrec del beneficiari de l'ajuda com de qualsevol altra empresa discogràfica que n'haguera adquirit els drets.
d) Comunicar a l'Institut Valencià de la Música les subvencions concedides per a este mateix fi i el seu import, i acreditar-ho amb una còpia de la notificació rebuda, així com altres ajudes, ingressos o recursos que financen el projecte musical.
e) Justificar la utilització de la subvenció en la forma que s'indica en la base onze i conservar els documents justificatius de l'aplicació dels fons rebuts per a poder justificar la despesa i atendre les actuacions de comprovació i control.
f) Acreditar amb anterioritat a dictar-se la proposta de resolució de concessió de les ajudes el fet d'estar al corrent de les seues obligacions tributàries i enfront la seguretat social, en la forma que determina la Llei i el reglament general de subvencions, d'acord amb l'Ordre de 30 de maig de 1996 de la Conselleria d'Economia i Hisenda, sense perjuí del que establix la Llei 11/2007, de 22 de juny, d'accés electrònic dels ciutadans als serveis públics, així com el Decret 165/2010, de 8 d'octubre del Consell.
2. L'incompliment de qualsevol dels requisits i obligacions estipulats en la present convocatòria, així com la infracció provada d'algun dels seus punts, anul·laran la concessió de l'ajuda i obligaran al reintegrament de l'ajuda en els casos previstos en l'article 37 de la Llei General de Subvencions.
3. Són també obligacions dels beneficiaris d'estes ajudes les previstes amb caràcter general en l'article 14 de la Llei General de Subvencions.
Onze. Justificació i pagament de l'ajuda
El pagament de l'ajuda concedida es realitzarà d'una sola vegada, per mitjà de transferència bancària al compte assenyalat en la fitxa de manteniment de tercers que s'omplirà amb l'acceptació de l'ajuda, per a la qual cosa els beneficiaris hauran de presentar davant de l'Institut Valencià de la Música:
a) Cent exemplars del CD/DVD subvencionat per a ser arxivats i distribuïts entre institucions públiques.
b) Compte justificatiu:
b.1) Justificants originals -factures, fins i tot electròniques, i qualsevol altre document de valor probatori de la despesa efectuada durant 2011- per a ser estampillats pel departament de gestió i tornats posteriorment als interessats.
b.2) Justificants dels pagaments relatius a les despeses per a les quals es va concedir la subvenció segons el que establix la legislació vigent, per un import mínim del doble de la subvenció concedida. També podrà justificar-se mitjançant un certificat, expedit per l'empresa beneficiària, dels costos de producció i/o edició, acompanyat amb els estats comptables en què es reflectisca la despesa feta.
No es podrà incloure com a despesa subvencionable l'import de l'IVA deduïble quan el beneficiari estiga obligat a fer la declaració d'este impost, i, per tant, la quantitat que podrà imputar-se com a despesa és la corresponent a la base imposable dels justificants o factures.
Estos documents es presentaran fins al 16 de desembre de 2011. Excepcionalment, si no haguera transcorregut en eixa data un termini de sis mesos des de la notificació de la resolució i per raons tècniques del procés de fabricació no pogueren presentar-se els CD/DVD editats, l'empresa editora presentaria el màster de la gravació degudament certificat, amb el compromís ineludible de presentar el 31 de gener de 2012 els CD/DVD editats amb el depòsit legal de l'any de convocatòria. Per a estos casos excepcionals, s'admetran les factures de la despesa efectuada encara que estiguen expedides el gener de 2012.
El crèdit pressupostari quedarà anul·lat i es perdrà el dret a cobrar l'ajuda prevista si no es complix el calendari establit.
Dotze. Altres disposicions
1. L'Institut Valencià de la Música exigirà el reintegrament de les quantitats percebudes en els casos previstos en l'article 37 de la Llei General de Subvencions
2. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podran donar lloc a la modificació de la resolució de concessió.
Si l'alteració de les condicions del projecte subvencionat en significa una reducció, la modificació serà proporcional a la minoració efectuada.
Per al supòsit de l'obtenció d'ajudes concurrents que siguen compatibles, la modificació només es produirà si la suma de les ajudes supera el cost de l'activitat subvencionada, i en este cas es minorarà la quantitat que excedisca el cost final de l'activitat.
3. De les economies que puguen produir-se per l'aplicació d'allò indicat en la present base, se'n podrà disposar, mitjançant una nova resolució de la consellera, i correspondran a les empreses suplents, per orde de prioritat, a què es referix la base huitena. Si és possible, també podrà incrementar-se la quantitat concedida a algun dels beneficiaris, i en este cas es podrien superar els límits establits en la base tercera, però només quan s'hagen concedit ajudes a les empreses suplents.
4. Estes ajudes són compatibles amb altres ajudes, subvencions, ingressos o recursos per a la mateixa finalitat, procedents de qualsevol administració o ens públic o privat, nacionals, de la Unió Europea o d'organismes internacionals, sense que, aïlladament o en conjunt, superen el cost de l'activitat subvencionada.